b'\n_START_ARTICLE_\n\xc3\x98konomiminister\n_START_SECTION_\nOpgaver\n_START_PARAGRAPH_\n\xc3\x98konomiministeriet har overtaget en r\xc3\xa6kke opgaver fra andre ministerier. Der drejer sig blandt andet om Danmarks Statistik, der er overtaget fra Finansministeriet, og tilsynet med den finansielle sektor, der (i flere omgange) er overtaget fra Handelsministeriet. _NEWLINE_I November 2001 blev \xc3\x98konomiministeriet i sin hidtidige skikkelse nedlagt. To af ministeriets v\xc3\xa6sentligste opgaver, nemlig det internationale \xc3\xb8konomiske samarbejde, navnlig i EU, samt ansvaret for regeringens konjunkturvurdering og regeringens "\xc3\x98konomiske Oversigt" (i dag \xc3\x98konomisk Redeg\xc3\xb8relse) overgik til Finansministeriet. De resterende dele af ministeriet, herunder ansvaret for Danmarks Statistik samt Finanstilsynet, blev lagt sammen med Erhvervsministeriet, hvorved \xc3\x98konomi- og Erhvervsministeriet blev dannet. _NEWLINE_\xc3\x98konomiministeriet udm\xc3\xa6rkede sig traditionelt som en rendyrket \xc3\xb8konomarbejdsplads, m\xc3\xa5ske allermest markant i de f\xc3\xb8rste \xc3\xa5r, hvor \xc3\xb8konomer var relativt f\xc3\xa5 i centraladministrationen._NEWLINE_Synspunkterne hos embedsm\xc3\xa6nd og ministre adskilte sig bl.a. af denne grund ofte fra andre ministeriers. Ministeriet blev i nogle regeringer set som en velegnet platform for det lille koalitionsparti i en regering, senest under Marianne Jelved, som kunne drage nytte af ekspertisen i sine interne dr\xc3\xb8ftelser med de socialdemokratiske ministre, ikke mindst Poul Nyrup Rasmussen og Mogens Lykketoft. _NEWLINE_Denne rolle for ministeriet er i v\xc3\xa6sentligt omfang g\xc3\xa5et tabt, idet det nuv\xc3\xa6rende \xc3\x98konomi- og Erhvervsministerium er henvist til en rolle som underordnet i forhold til Finansminsteriet fsva. den \xc3\xb8konomiske politik. Samlet set er det nuv\xc3\xa6rende ministerium dog langt st\xc3\xb8rre end det gamle \xc3\xb8konomiministerium, idet det omfatter et meget bredt spektrum af reguleringsopgaver inden for f.eks. s\xc3\xb8fart, patenter, konkurrence, boligpolitik og erhvervsst\xc3\xb8tte.'